**Rámcová dohoda na zhotovenie a podporu mobilnej aplikácie č. ....**

uzatvorená podľa ustanovenia § 536 a nasledujúcich zákona č. 513/1991 Zb. Obchodný zákonník, v znení neskorších predpisov (ďalej ako „**Obchodný zákonník“**), zákona číslo 185/2015 Z. z., Autorský zákon (ďalej ako „**Autorský zákon**“) a zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „**Zákon o verejnom obstarávaní**“) (ďalej ako „**Zmluva**“)

Názov: **Slovenská inovačná a energetická agentúra**

Sídlo: Bajkalská 27, 827 99 Bratislava

IČO: 00 002 801

DIČ: 2020877749

IČ DPH:SK2020877749

Bankové spojenie: Štátna pokladnica

Číslo účtu/IBAN:SK65 8180 0000 0070 0006 2596

BIC: SPSRSKBA

Štatutárny orgán: Ing. Alexandra Velická, PhD., generálna riaditeľka

Právna forma: príspevková organizáciazriadená rozhodnutím ministra hospodárstva SR č. 63/1999 s účinnosťou od 1.5.1999 v znení nadväzujúcich rozhodnutí

Vecne zodpovedný: Pavol Rodina

tel.: +421 905 439 298, mail: pavol.rodina@siea.gov.sk

(ďalej ako „**Objednávateľ**“)

a

Obchodné meno:

Spoločnosť zapísaná:

Sídlo:

IČO:

IČ DPH:

Bankové spojenie:

Číslo účtu/IBAN:

BIC:

Spoločnosť zastúpená:

Vecne zodpovedný:

tel.:      , mail:

(ďalej ako „**Zhotoviteľ**“)

(spolu ďalej ako „**Zmluvné strany**“, jednotlivo „**Zmluvná strana**“)

**Preambula**

**1.** Zmluvné strany uzatvárajú túto Zmluvu ako výsledok zadávania zákazky Objednávateľom podľa § 117 Zákona o verejnom obstarávaní, ako zákazku s nízkou hodnotou. Podkladom pre uzatvorenie Zmluvy sú podmienky uvedené vo Výzve na predkladanie ponúk a pokynoch na vypracovanie ponúk na zákazku č. NZ 0519 a v ponuke Zhotoviteľa.

**2.** Zhotoviteľ podpisom Zmluvy vyhlasuje, že:

1. že sa oboznámil a preskúmal všetky podmienky a okolnosti súvisiace s realizáciou predmetu tejto Zmluvy;
2. je v zmysle platných právnych predpisov SR a EÚ spôsobilý vykonať predmet tejto Zmluvy;
3. predmet Zmluvy je mu jasný a na základe svojej odbornej spôsobilosti, technického vybavenia a personálu, ktorý má k dispozícii, je schopný ho vykonať riadne, kompletne a na požadovanej odbornej úrovni v súlade s touto Zmluvou a so všeobecne záväznými právnymi predpismi SR a EÚ.

**Článok I.
Predmet zmluvy**

* 1. Na základe tejto Zmluvy sa Zhotoviteľ zaväzuje:
1. vykonať pre Objednávateľa dielo „Mobilnú aplikáciu“, hru pre deti, ako softwarové dielo (ďalej ako „**Mobilná aplikácia**“ alebo ako „**Dielo**“) v rámci Národného projektu Žiť energiou operačného programu Kvalita životného prostredia. Mobilná aplikácia bude navrhnutá pre platformy iOS a Android; Mobilná aplikácia bude obsahovať všetky náležitosti a požiadavky Objednávateľa, ktoré sú uvedené v Prílohe číslo 1 tejto Zmluvy – Opis predmetu zákazky (ďalej ako „**Príloha číslo 1“**),
2. udeliť Objednávateľovi súhlas na použitie Mobilnej aplikácie (licenciu) podľa podmienok uvedených v tejto Zmluve,
3. poskytnúť Objednávateľovi vo vzťahu k Mobilnej aplikácii nasledujúce služby:

**i.** vývoj Mobilnej aplikácie (ďalej ako „**Vývoj Mobilnej aplikácie**“);

**ii.** rozvoj a podporu Mobilnej aplikácie spočívajúcu najmä v rozvoji a podpore Mobilnej aplikácie, tak ako sú opísané v odseku 7 Prílohy číslo 1, po dobu 48 mesiacov v celkovom rozsahu 240 hodín (ďalej ako „**Podporné služby**“**)**.

* 1. Objednávateľ sa na základe Zmluvy zaväzuje predmet Zmluvy podľa odseku 1.1 poskytnutý v súlade so Zmluvou prevziať a zaplatiť zaň cenu dohodnutý podľa Zmluvy. Cena za udelenie licencie na používanie Diela je zahrnutá v cene za Dielo.

**Článok II
Vývoj Mobilnej aplikácie**

**2.1** Zmluvné strany sa dohodli, že vývoj Mobilnej aplikácie bude prebiehať v nasledujúcich etapách:

1. zhotovenie ideového zámeru,
2. zhotovenie detailnej funkčnej špecifikácie,
3. vytvorenie, skomprimovanie a umiestnenie Mobilnej aplikácie k voľnému stiahnutiu finálnym užívateľom do AppStore a GooglePlay (ďalej ako „**Zhotovenie Mobilnej aplikácie**“).
	1. Zhotoviteľ sa zaväzuje začať s výkonom svojich plnení podľa Zmluvy dňom nadobudnutia jej účinnosti, a to v lehotách špecifikovaných v nasledujúcich článkoch tejto Zmluvy.
	2. Výsledky jednotlivých etáp Vývoja Mobilnej aplikácie, respektíve ich jednotlivé časti podľa odseku 2.1 Zmluvy odovzdá Zhotoviteľ Objednávateľovi v sídle Objednávateľa špecifikovanom v záhlaví tejto Zmluvy. V sídle Objednávateľa budú vždy podpisované i príslušné odovzdávacie, resp. preberacie protokoly a akceptačné protokoly podľa tejto Zmluvy (toto platí pre odovzdávanie, preberanie, resp. akceptovanie akýchkoľvek plnení podľa tejto Zmluvy). Zmluvné strany sa ďalej dohodli, že všetky odovzdávacie a akceptačné protokoly vystaví Zhotoviteľ podľa prílohy číslo 3 a prílohy číslo 4 Zmluvy.

**Článok III.**

**Zhotovenie ideového zámeru**

**3.1** Zhotoviteľ sa zaväzuje v lehote 30 dní odo dňa účinnosti Zmluvy vypracovať a odovzdať Objednávateľovi ideový zámer Mobilnej aplikácie (ďalej ako „**Ideový zámer**“), ktorý bude obsahovať predovšetkým:

**a)** návrh funkcionality Mobilnej aplikácie;

**b)** grafický návrh postav postavičiek, predmetov a prostredia Mobilnej aplikácie;

**c)** návrh stratégie samotnej hry.

Ideový zámer musí obsahovať všetky požiadavky Objednávateľa Prílohy číslo 1. Ideový zámer bude vyhotovený v listinnej a elektronickej podobe (vo formáte .pdf a word).

**3.2** O odovzdaní a prevzatí Ideového zámeru podľa odseku 3.1 Zmluvy bude spísaný odovzdávací protokol (ďalej ako „**Odovzdávací protokol Ideového zámeru**“), ktorý podpíšu vecne zodpovední zástupcovia Zmluvných strán uvedení v záhlaví Zmluvy. Zmluvné strany berú na vedomie, že podpísanie Odovzdávacieho protokolu Ideového zámeru sa nepovažuje za súhlas Objednávateľa s obsahom Ideového zámeru. Ideový zámer sa považuje za schválený až podpísaním Akceptačného protokolu Ideového zámeru podľa nižšie uvedených ustanovení tohto Článku Zmluvy.

**3.3** Objednávateľ je po prevzatí Ideového zámeru podľa odseku 3.2 oprávnený predložiť k Ideovému zámeru svoje pripomienky.

**3.4** V prípade, ak Objednávateľ nemá pripomienky k Ideovému zámeru, uvedenú skutočnosť oznámi Zhotoviteľovi a súčasne vyzve Zhotoviteľa na podpísanie akceptačného protokolu Ideového zámeru (ďalej ako „**Akceptačný protokol Ideového zámeru**“). Podpísaním Akceptačného protokolu Ideového zámeru oboma Zmluvnými stranami sa tento považuje za schválený.

**3.5** V prípade pripomienok Objednávateľa k obsahu Ideového zámeru sa Zhotoviteľ zaväzuje zapracovať tieto pripomienky do Ideového zámeru a predložiť Ideový zámer so zapracovanými pripomienkami Objednávateľovi formou Odovzdávacieho protokolu Ideového zámeru v jednom vyhotovení v listinnej podobe a elektronickej podobe (vo formáte .pdf a word), a to všetko v lehote 15 dní alebo podľa dohody Zmluvných strán odo dňa predloženia pripomienok Objednávateľom podľa odseku 3.3 Zmluvy.

**3.6** Objednávateľ následne overí zapracovanie pripomienok do Ideového zámeru a v závislosti od zapracovania alebo nezapracovania pripomienok Zhotoviteľom postupuje Objednávateľ primerane podľa odseku 3.4 Zmluvy (teda ak boli pripomienky riadne a v celosti zapracované, oznámi túto skutočnosť Zhotoviteľovi a vyzve ho na podpis Akceptačného protokolu Ideového zámeru), alebo primerane podľa odseku 3.3 (teda ak neboli pripomienky riadne a v celosti zapracované, Objednávateľ opätovne predloží pripomienky Zhotoviteľovi, ktorý bude následne postupovať podľa odseku 3.5 Zmluvy). Takýmto spôsobom je Objednávateľ oprávnený a Zhotoviteľ povinný postupovať aj opakovane (teda opakované predkladanie pripomienok zo strany Objednávateľa a opakované zapracovávanie týchto pripomienok zo strany Zhotoviteľa), a to až do času, kedy Objednávateľ oznámi, že nemá ďalšie pripomienky.

**Článok IV.**

**Zhotovenie detailnej funkčnej špecifikácie**

**4.1** Zhotoviteľ sa zaväzuje v lehote 30 dní odo dňa podpisu Akceptačného protokolu Ideového zámeru podľa odseku 3.4 Zmluvy zhotoviť a dodať Objednávateľovi detailnú funkčnú špecifikáciu Mobilnej aplikácie (ďalej ako „**Funkčná špecifikácia**“), ktorá bude obsahovať predovšetkým:

**a)** podrobný popis funkcionality Mobilnej aplikácie;

**b)** skice obrazoviek s popisom ich správania;

**c)** flow obrazoviek;

**d)** finálnu vizualizáciu Mobilnej aplikácie, postavičiek, predmetov, animácie a celého prostredia Mobilnej aplikácie;

**e)** ukážky hudby a zvukov, ktoré budú použité v Mobilnej aplikácii.

 Funkčná špecifikácia musí obsahovať všetky požiadavky Objednávateľa podľa Prílohy číslo 1. Funkčná špecifikácia bude vyhotovená v listinnej a elektronickej podobe (vo formáte .pdf a word).

**4.2** O odovzdaní a prevzatí Funkčnej špecifikácie podľa odseku 4.1 Zmluvy bude spísaný odovzdávací protokol (ďalej ako „**Odovzdávací protokol Funkčnej špecifikácie**“), ktorý podpíšu vecne zodpovední zástupcovia Zmluvných strán uvedení v záhlaví Zmluvy. Zmluvné strany berú na vedomie, že podpísaním Odovzdávacie protokolu Funkčnej špecifikácie sa nepovažuje za súhlas Objednávateľa s obsahom Funkčnej špecifikácie. Funkčná špecifikácia sa považuje za schválenú až podpísaním akceptačného protokolu Funkčnej špecifikácie podľa nižšie uvedených ustanovení tohto Článku Zmluvy.

**4.3** Objednávateľ je po prevzatí Funkčnej špecifikácie podľa odseku 4.2 oprávnený predložiť k Funkčnej špecifikácii svoje pripomienky.

**4.4** V prípade, ak Objednávateľ nemá pripomienky k Funkčnej špecifikácii, uvedenú skutočnosť oznámi Zhotoviteľovi a súčasne vyzve Zhotoviteľa na podpísanie akceptačného protokolu Funkčnej špecifikácie (ďalej ako „**Akceptačný protokol Funkčnej špecifikácie**“). Podpísaním Akceptačného protokolu Funkčnej špecifikácie oboma Zmluvnými stranami sa tento považuje za schválený.

**4.5** V prípade pripomienok Objednávateľa k obsahu Funkčnej špecifikácie sa Zhotoviteľ zaväzuje zapracovať tieto pripomienky do Funkčnej špecifikácie a predložiť Funkčnú špecifikáciu so zapracovanými pripomienkami Objednávateľovi formou Odovzdávacieho protokolu Funkčnej špecifikácie v jednom vyhotovení v listinnej podobe a elektronickej podobe (vo formáte .pdf a word), a to všetko v lehote 15 dní alebo podľa dohody Zmluvných strán odo dňa predloženia pripomienok Objednávateľom podľa odseku 4.3 Zmluvy.

**4.6** Objednávateľ následne overí zapracovanie pripomienok do Funkčnej špecifikácie a v závislosti od zapracovania alebo nezapracovania pripomienok Zhotoviteľom postupuje Objednávateľ primerane podľa odseku 4.4 Zmluvy (teda ak boli pripomienky riadne a v celosti zapracované, oznámi túto skutočnosť Zhotoviteľovi a vyzve ho na podpis Akceptačného protokolu Funkčnej špecifikácie), alebo primerane podľa odseku 4.3 (teda ak neboli pripomienky riadne a v celosti zapracované, Objednávateľ opätovne predloží pripomienky Zhotoviteľovi, ktorý bude následne postupovať podľa odseku 4.5 Zmluvy). Takýmto spôsobom je Objednávateľ oprávnený a Zhotoviteľ povinný postupovať aj opakovane (teda opakované predkladanie pripomienok zo strany Objednávateľa a opakované zapracovávanie týchto pripomienok zo strany Zhotoviteľa), a to až do času, kedy Objednávateľ oznámi, že nemá ďalšie pripomienky.

**Článok V.**

**Zhotovenie Mobilnej aplikácie**

* 1. Zhotoviteľ sa zaväzuje v lehote 30 dní od podpisu Akceptačného protokolu Funkčnej špecifikácie Zmluvnými stranami podľa odseku 4.4:
1. zhotoviť pre Objednávateľa Mobilnú aplikáciu podľa odseku 2.1 písmeno c) tejto Zmluvy v špecifikácií podľa Prílohy číslo 1, v súlade s Ideovým zámerom a Funkčnou špecifikáciou, v súlade s výsledkami pracovných stretnutí Zmluvných strán v zmysle odseku 8.1 tejto Zmluvy a s prihliadnutím na prípadné pripomienky a návrhy na zmenu predložené Objednávateľom;
2. skompilovať a nainštalovať Mobilnú aplikáciu do AppStore a Google play;
3. odovzdať zdrojové kódy Mobilnej aplikácie tak, aby bolo možné Mobilnú aplikáciu pre oba systémy (iOs aj Android) skompilovať. Zhotoviteľ je rovnako povinný odovzdať zdrojové súboru ku grafike, hudbe a zvukom Mobilnej aplikácie tak, aby mohli byť v prípade potreby editovateľné v softwarových nástrojoch v ktorých boli vytvorené.

**5.2** Zhotoviteľ dodá zdrojové kódy k Mobilnej aplikácii a všetkým jej častiam v elektronickej podobe. Zmluvné strany sa dohodli, že o prevzatí zdrojových kódov spíšu Odovzdávací protokol.

**5.3** Zhotoviteľ nasadí (zverejní) Mobilnú aplikáciu do obchodov AppStore a GooglePlay pod developerským účtom Objednávateľa. V prípade ak dôjde k neschváleniu Mobilnej aplikácie zo strany ktoréhokoľvek obchodu alebo obchodov (AppStore a GooglePlay), je Zhotoviteľ povinný odstrániť všetky nedostatky Mobilnej aplikácie, tak aby prešla schvaľovacím konaním obchodov (AppStore a GooglePlay) v lehote 30 dní alebo podľa dohody Zmluvných strán od kedy mu Objednávateľ túto skutočnosť oznámil. Zhotoviteľ sa ďalej zaväzuje poskytnúť Objednávateľovi všetku potrebnú súčinnosť pri zakladaní, nastavení a správe developerských účtov Objednávateľa počas trvania Zmluvy, pričom pod správou sa pre účely Zmluvy rozumie správa účtov v súvislosti s riadnym užívaním Mobilnej aplikácie.

**Článok VI.**

**Podmienky poskytovania Podporných služieb**

**6.1** Zhotoviteľ sa zaväzuje poskytnúť Objednávateľovi Podporné služby v celkovom rozsahu 240 osobohodín počas 48 mesiacov odo dňa účinnosti Zmluvy.

**6.2** Podpornými službami sú predovšetkým:

**a)** podpora Mobilnej aplikácie – v prípade ak z dôvodu zmeny existujúceho operačného systému, v ktorom bola Mobilná aplikácia zhotovená alebo v prostredí ktorého bola využívaná vznikne potreba jej aktualizácie tak, aby fungovala bez závad aj v novej verzii príslušného operačného systému (iOS a Android);

**b)** rozvoj Mobilnej aplikácie – predovšetkým pridávania ďalších funkcionalít/scenárov na základe požiadavky Objednávateľa.

**6.3** Čiastkové Podporné služby budú zadávané na základe požiadavky (objednávky) Objednávateľa, v ktorej bude uvedený opis požadovaných plnení Zhotoviteľa ako aj časový rozsah.

**6.4** Jednotlivé čiastkové plnenia Podporných služieb je Zhotoviteľ povinný realizovať v lehote uvedenej v požiadavke, najneskôr však v lehote 30 dní odo dňa doručenia jednotlivej požiadavky.

**6.5** O prevzatí plnenia Podporných služieb spíšu Zmluvné strany Odovzdávací protokol.

**Článok VII.**

**Cena za predmet zmluvy a platobné podmienky**

**7.1** Cena za jednotlivé časti predmetu Zmluvy bola stanovená dohodou Zmluvných strán v súlade so zákonom č. 18/1996 Z. z. o cenách a vyhláškou MF SR č. 87/1996 Z. z., ktorou sa vykonáva zákon č. 18/1996 Z. z. Celková cena za všetky plnenia Zhotoviteľa bola stanovená dohodou Zmluvných strán na sumu       EUR bez DPH (cena za všetky plnenia Zhotoviteľa s spolu s DPH      ). Celková cena je vypočítaná ako súčet všetkých súm za jednotlivé plnenia Zhotoviteľa. Podrobná špecifikácia celkovej ceny za všetky plnenia je uvedená v Prílohe č. 2 - Podrobný položkový rozpočet – Návrh na plnenie kritéria.

**7.2** Cena za vývoj Mobilnej aplikácie (t. j. všetky jeho časti podľa odseku 2.1 písmená a) až c) Zmluvy) je vo výške       EUR bez DPH (slovom:       EUR) a cena za každú hodinu poskytovania Podporných služieb aplikačnej podpory je vo výške       EUR bez DPH (slovom:       EUR).

**7.3** Cena dohodnutá podľa odseku 7.2 Zmluvy je konečná a platná po celú dobu trvania Zmluvy a nie je možné ju zvýšiť. V týchto cenách sú zahrnuté všetky náklady a výdavky Zhotoviteľa vynaložené Zhotoviteľom v súvislosti s plnením jednotlivých častí predmetu Zmluvy.

V cene je zahrnutá i cena (odmena) za udelenie licencie, sublicencie podľa článku XI. Zmluvy a udelenie a zabezpečenie iných súhlasov podľa článku XI. písm. B) Zmluvy v prípade, ak v rámci poskytovania Služieb aplikačnej podpory bude dodané autorské dielo v zmysle zákona č. 185/2015 Z. z o autorskom práve a právach súvisiacich s autorským právom (autorský zákon).

**7.4** Zhotoviteľ berie na vedomie, že Objednávateľ neposkytuje preddavok ani zálohovú platbu.

**7.5** Cenu za predmet zmluvy uhradí Objednávateľ Zhotoviteľovi na základe faktúry, ktorú je Zhotoviteľ oprávnený vystaviť po prevzatí a úspešnom umiestnení Mobilnej aplikácie v obchodoch. Prílohou faktúry budú kópie Zmluvnými stranami podpísaného Odovzdávacieho protokolu Ideového zámeru (odsek 3.2 Zmluvy), Akceptačného protokolu Ideového zámeru (odsek 3.4 Zmluvy), Odovzdávacieho protokolu Funkčnej špecifikácie (odsek 4.2 Zmluvy), Akceptačného protokolu Funkčnej špecifikácie (odsek 4.4 Zmluvy) a odovzdávacieho protokolu zdrojových kódov Mobilnej aplikácie (odsek 5.2 Zmluvy).

**7.6** Cena za Podporné služby bude zo strany Zhotoviteľa fakturovaná po podpise Odovzdávacieho protokolu Podporných služieb (podľa odseku 6.5 Zmluvy), a to vo výške podľa skutočne odpracovaných hodín, pričom prílohou faktúry musí byť vždy kópia Zmluvnými stranami podpísaného Odovzdávacieho protokolu Podporných služieb (odsek 6.5 Zmluvy). Zmluvné strany sa dohodli, že Zhotoviteľ je oprávnený vystaviť faktúru na maximálne počet hodín uvedených v objednávke Objednávateľa podľa odseku 6.3 Zmluvy.

**7.7** Faktúry podľa tejto Zmluvy musia obsahovať všetky náležitosti podľa platných právnych predpisov SR, špecifikáciu fakturovaných položiek, špecifikáciu fakturovanej sumy a musia byť vystavené v súlade s touto Zmluvou. V prípade, že faktúra nebude obsahovať všetky náležitosti a prílohy v zmysle platných právnych predpisov a tejto Zmluvy, je Objednávateľ oprávnený vrátiť ju Zhotoviteľovi na prepracovanie alebo doplnenie v lehote splatnosti faktúry. Zhotoviteľ je povinný vystaviť a predložiť opravenú, resp. doplnenú faktúru vrátane všetkých požadovaných dokumentov. Dňom doručenia opravenej a úplnej faktúry začne plynúť nová lehota splatnosti. Po dobu vybavovania reklamácie faktúry nie je Objednávateľ v omeškaní s úhradou fakturovanej sumy a Zhotoviteľ nemá nárok na úhradu úroku z omeškania podľa tejto Zmluvy.

**7.7** Splatnosť faktúr vystavených podľa tejto Zmluvy je 30 dní odo dňa doručenia faktúry druhej zmluvnej strane. Fakturované sumy sa považujú za uhradené dňom ich odpísania z účtu zmluvnej strany realizujúcej úhradu faktúry. Cena sa uhrádza v mene, v ktorej bola dohodnutá v tejto Zmluve.

**7.8** V prípade, ak Zhotoviteľ ku dňu podpisu tejto Zmluvy nie je platiteľom DPH avšak po jej podpise sa ním stane, nemá nárok na zvýšenie ceny o hodnotu DPH.

**Článok VIII.**

**Práva a povinnosti Zmluvných strán, spolupráca a súčinnosť Zmluvných strán**

**8.1** Zmluvné strany sa dohodli, že bez zbytočného odkladu, najneskôr však do 10 pracovných dní po nadobudnutí účinnosti Zmluvy sa uskutoční pracovné stretnutie, na ktorom sa spresní postup pri zhotovovaní Mobilnej aplikácie. Na základe požiadavky jednej zo zmluvných strán sa uskutočnia i ďalšie pracovné stretnutia zmluvných strán.

**8.2** Objednávateľ je oprávnený kontrolovať zhotovovanie Mobilnej aplikácie.

**8.3** Zhotoviteľ sa zaväzuje vykonať, resp. poskytnúť predmet Zmluvy riadne, včas, s odbornou starostlivosťou, vo vlastnom mene, na vlastnú zodpovednosť a náklady a v súlade s platnou legislatívou SR a EÚ.

**8.4** Zmluvné strany sa zaväzujú vzájomne si poskytnúť všetku súčinnosť potrebnú na riadne plnenie povinností vyplývajúcich z tejto Zmluvy. V tejto súvislosti je Zhotoviteľ najmä povinný spolupracovať s Objednávateľom a Objednávateľ je najmä povinný na požiadanie Zhotoviteľa poskytnúť mu všetky potrebné informácie, podklady, konzultácie k plneniu predmetu tejto Zmluvy. V prípade neposkytnutia súčinnosti, ak takéto neposkytnutie súčinnosti bude mať vplyv na dodržanie termínov podľa tejto Zmluvy, sa predlžujú všetky nadväzujúce termíny o počet dní omeškania s poskytnutím súčinnosti.

**8.5** Zmluvná strana sa zaväzuje informovať druhú Zmluvnú stranu o všetkých skutočnostiach, ktoré sú, alebo môžu byť dôležité pre riadne plnenie tejto Zmluvy.

**8.6** Zhotoviteľ je povinný pri plnení predmetu Zmluvy zohľadniť pripomienky a návrhy Objednávateľa a je povinný postupovať podľa pokynov Objednávateľa (ďalej ako „**Pokyny**“). V prípade nevhodnosti Pokynov je Zhotoviteľ povinný na túto nevhodnosť upozorniť Objednávateľa, a to bez zbytočného odkladu po zistení nevhodnosti Pokynov. Takýmito Pokynmi sa môže Zhotoviteľ riadiť len v prípade, ak Objednávateľ na svojich Pokynoch napriek upozorneniu trvá o čom sa spíše Protokol podpísaný oboma Zmluvnými stranami. V tomto prípade Zhotoviteľ neposkytuje záruku podľa čl. X tejto Zmluvy a na Objednávateľa prechádza nebezpečenstvo škody.

**8.7** Od Pokynov Objednávateľa sa môže Zhotoviteľ odchýliť, len ak je to naliehavo nevyhnutné v záujme Objednávateľa a Zhotoviteľ nemôže včas dostať jeho súhlas. Zhotoviteľ je však povinný o takomto postupe Objednávateľa bez zbytočného odkladu písomne informovať.

**8.8** Zhotoviteľ sa zaväzuje strpieť výkon kontroly, auditu a overovania oprávnenými orgánmi a inštitúciami, ktoré budú súvisieť s plnením predmetu tejto Zmluvy a je tiež povinný poskytnúť oprávneným osobám všetku potrebnú súčinnosť, a to kedykoľvek počas platnosti a účinnosti tejto Zmluvy. Zhotoviteľ berie na vedomie, že financovanie tejto Zmluvy bude uskutočnené z prostriedkov štrukturálnych a investičných fondov EÚ.

**8.9** Zhotoviteľ je oprávnený postúpiť práva a povinnosti vyplývajúce z tejto Zmluvy v prospech tretej osoby len s predchádzajúcim písomným súhlasom Objednávateľa.

**8.10** Zhotoviteľ je povinný vrátiť Objednávateľovi všetky poskytnuté podklady bez zbytočného odkladu potom, ako ich už nebude potrebovať na plnenie predmetu tejto Zmluvy, najneskôr však ku dňu skončenia tejto Zmluvy.

**Článok IX**

**Vlastnícke právo a prechod nebezpečenstva škody**

**9.1** Zmluvné strany sa dohodli, že všetky veci, vrátane dokumentácie vzťahujúcej sa k Mobilnej aplikácii, hmotných nosičov, na ktorých je Mobilná aplikácia, resp. jeho jednotlivé časti zachytené a hmotných nosičov so zdrojovými kódmi, sa stávajú vlastníctvom Objednávateľa momentom ich odovzdania Zhotoviteľom Objednávateľovi. V tomto momente dochádza aj k prechodu nebezpečenstva škody na týchto veciach zo Zhotoviteľa na Objednávateľa.

**Článok X.**

**Záručné podmienky**

1. **Záručné podmienky Mobilnej aplikácie:**

**10.1** Zhotoviteľ zodpovedá za vady Mobilnej aplikácie (vrátane právnych vád), ktoré má Mobilná aplikácia v čase jeho odovzdania Objednávateľovi, ako aj za vady vzniknuté po odovzdaní Mobilnej aplikácie v prípade, ak boli spôsobené porušením povinností Zhotoviteľa. Povinnosti Zhotoviteľa vyplývajúce z poskytnutej záruky podľa tohto článku Zmluvy tým nie sú dotknuté.

**10.2** Zhotoviteľ zodpovedá aj za vady Mobilnej aplikácie, ktoré vznikli alebo vyjdú najavo v záručnej dobe. Zhotoviteľ poskytuje Objednávateľovi záručnú dobu na Mobilnú aplikáciu v trvaní 24 mesiacov odo dňa podpísania odovzdávacieho protokolu na zdrojové kódy Zmluvnými stranami s tým, že Zhotoviteľ zodpovedá za to, že Mobilná aplikácie bude počas tejto doby funkčná, bude vyhotovená s vlastnosťami a v špecifikácií v súlade s touto Zmluvou, jej prílohami, Ideovým zámerom a Funkčnou špecifikáciou, v súlade s výsledkami pracovných stretnutí Zmluvných strán a prípadnými pripomienkami a návrhmi na zmenu predloženými Objednávateľom.

**10.3** Počas záručnej doby má Objednávateľ nárok na bezplatné odstránenie vád Mobilnej aplikácie, a to najneskôr do 48 hodín od nahlásenia požiadavky Objednávateľa na odstránenie vady Mobilnej aplikácie v prípade vážnych vád (ktoré znemožňujú alebo obmedzujú riadnu prevádzku Mobilnej aplikácie) a najneskôr do 72 hodín od nahlásenia požiadavky Objednávateľa na odstránenie vady Mobilnej aplikácie v prípade ostatných vád. Objednávateľ je oprávnený nahlasovať Zhotoviteľovi požiadavky na odstránenie vady 24 hod. denne. Zhotoviteľ sa zaväzuje začať s odstraňovaním vád Mobilnej aplikácie bez zbytočného odkladu po nahlásení požiadavky Objednávateľa na odstránenie vady a odstrániť ich v lehotách podľa prvej vety tohto bodu Zmluvy.

**10.4** Objednávateľ je oprávnený nahlasovať Zhotoviteľovi požiadavky na odstránenie vady Diela na jeden z nasledujúcich e-mailov:

       (doplní uchádzač)

 a / alebo písomne (prostredníctvom doporučenej poštovej zásielky) na adresu sídla Zhotoviteľa uvedenú v záhlaví tejto Zmluvy. Zhotoviteľ e-mailom potvrdí prijatie požiadavky Objednávateľa na odstránenie vád.

**10.5** Zhotoviteľ nezodpovedá za vady Mobilnej aplikácie v prípade, ak:

1. vada preukázateľne vznikla v dôsledku nepoužívania Mobilnej aplikácie v súlade s odovzdanou dokumentáciou, resp. inštrukciami alebo odporúčajúcimi procedúrami, s ktorými bol Objednávateľ preukázateľne oboznámený,
2. vada preukázateľne vznikla v dôsledku vyššej moci (požiar, vojna, štrajk a pod.).

**10.6** V prípade, ak Zhotoviteľ preukáže, že za vadu, ktorej odstránenie Objednávateľ žiada, nezodpovedá, ale preukázateľne vznikla z dôvodu podľa odseku 10.5. písm. a) b) tohto článku Zmluvy, potom Zhotoviteľ nie je povinný ju bezplatne odstrániť v rámci poskytnutej záručnej doby, pričom túto skutočnosť oznámi bez zbytočného odkladu Objednávateľovi. V ďalšom odstraňovaní vady je Zhotoviteľ povinný pokračovať len na základe požiadavky Objednávateľa na poskytnutie Služby aplikačnej podpory.

1. **Záručné podmienky Služieb aplikačnej podpory:**

**10.7** Zhotoviteľ sa zaväzuje, že počas záručnej doby v trvaní 24 mesiacov odo dňa podpísania príslušného Odovzdávacieho protokolu Podporných služieb podľa odseku 6.5 Zmluvy bezplatne odstráni vady poskytnutých Podporných služieb.

**10.8** Ustanovenia bodov odsekov 10.3.a 10.4 písmena A) tohto článku Zmluvy upravujúce postup a lehoty pri nahlasovaní vád Diela a pri ich odstraňovaní sa primerane použijú i pre potreby nahlasovania a odstraňovania vád poskytnutých Podporných služieb.

**10.9** Zmluvné strany sa dohodli, že pre vylúčenie zodpovednosti Zhotoviteľa za vady Podporných služieb sa primerane použije odsek 10.5 písmena A) tohto článku Zmluvy, pričom v prípade, ak Zhotoviteľ za vadu poskytnutých Podporných služieb nezodpovedá v zmysle odseku 10.5 písmena A) tohto článku Zmluvy, postupuje sa primerane podľa bodu 10.6 písmena A) tohto článku Zmluvy.

**Článok XI.**

**Licenčné dojednania**

1. **Licenčné podmienky k Mobilnej aplikácii:**

**11.1** Zhotoviteľ a Zhotoviteľ ako zamestnávateľ v prípade, ak vykonáva majetkové práva k Dielu ako zamestnaneckému dielu v zmysle ustanovenia § 90 zákona č. 185/2015 Z. z. o autorskom práve a právach súvisiacich s autorským právom (autorský zákon) (ďalej ako „**Autorský zákon**“), udeľuje týmto Objednávateľovi svoj jasný a neodvolateľný súhlas – neodvolateľnú výhradnú licenciu s použitím Diela a každej jeho časti; a zároveň v prípade, ak ide o zhotovenie a dodanie Diela Objednávateľovi prostredníctvom subdodávateľov udeľuje Zhotoviteľ týmto Objednávateľovi svoj jasný a neodvolateľný súhlas – neodvolateľnú výhradnú sublicenciu s použitím Diela a každej jeho časti (ďalej len „**Licencia**“) za nasledovných podmienok (pozn. v prípade, ak sa v tomto článku Zmluvy spomína Dielo, myslí sa tým aj akákoľvek jeho časť):

1. Zhotoviteľ zodpovedá Objednávateľovi v plnom rozsahu za skutočnosť, že v prípade, že Zhotoviteľ Dielo zhotoví a dodá prostredníctvom tretej osoby – subdodávateľa, disponuje relevantnou licenciou od takejto tretej osoby – subdodávateľa, na základe ktorej Zhotoviteľ udeľuje Objednávateľovi sublicenciu na použitie Diela. Zhotoviteľ je povinný zabezpečiť, že bude k Dielu vykonávať ako nositeľ práv k dielu alebo k zamestnaneckému dielu alebo spoločnému dielu také majetkové práva, ktoré ho oprávňujú udeliť Objednávateľovi Licenciu v rozsahu a spôsobom stanoveným touto Zmluvou.
2. Licencia sa udeľuje vo vecne, časovo a územne neobmedzenom rozsahu a na neobmedzené množstvo použití.
3. Licencia sa udeľuje na neobmedzené používanie a prevádzkovanie Diela akýmkoľvek spôsobom (najmä spôsobmi uvedenými v písm. d) tohto bodu Zmluvy), a to zo stany Objednávateľa a/alebo akejkoľvek tretej osoby poverenej na to Objednávateľom a bez viazanosti na konkrétne zariadenie.
4. Objednávateľ je oprávnený najmä: (i) Dielo upraviť (zmeniť, rozšíriť, upraviť jeho architektúru, spojiť s iným dielom) alebo zabezpečiť jeho úpravu treťou osobou, (ii) rozmnožovať a rozširovať Dielo akýmkoľvek spôsobom alebo zabezpečiť jeho rozmnoženie alebo rozšírenie akýmkoľvek spôsobom treťou osobou, (iii) používať Dielo inými spôsobmi podľa Autorského zákona.
5. Objednávateľ má právo aj bez súhlasu Zhotoviteľa postúpiť Licenciu podľa tejto Zmluvy odplatne alebo bezodplatne na tretiu osobu a súčasne má právo aj bez súhlasu Zhotoviteľa udeľovať odplatne alebo bezodplatne sublicencie na použitie Diela tretím osobám.
6. Zhotoviteľ udeľuje Objednávateľovi súhlas na zmeny a úpravy Diela alebo jeho časti v zmysle ustanovenia Autorského zákona. Zhotoviteľ týmto zároveň prehlasuje, že v prípade, že je Dielo alebo jeho akákoľvek časť zamestnaneckým dielom, ako aj v prípade, že Dielo zhotoví a dodá prostredníctvom tretích osôb – subdodávateľov, disponuje pre Objednávateľa súhlasom autora Diela (alebo autora časti Diela) na zmeny a úpravy Diela v zmysle ustanovenia Autorského zákona.
7. V prípade, že na zabezpečenie Diela sa použijú iné diela autorsky chránené v prospech tretích osôb, alebo práva chránené predpismi o ochrane priemyselného a duševného vlastníctva v prospech iných osôb, alebo práva chránené akýmikoľvek inými predpismi v prospech akýchkoľvek iných osôb (ochrana osobnosti), Zhotoviteľ sa zaväzuje zabezpečiť na vlastné náklady vysporiadanie všetkých autorsko-právnych alebo iných nárokov tretích osôb a zodpovedá za škodu v prípade, ak poruší práva týchto tretích osôb.
8. Zhotoviteľ nesmie bez súhlasu Objednávateľa udeliť právo na používanie Diela tretej osobe, pričom sám je povinný zdržať sa použitia Diela spôsobom, na ktorý udelil výhradnú Licenciu podľa tohto článku Zmluvy.
9. Zhotoviteľ berie na vedomie skutočnosť, že Objednávateľ je oprávnený aj bez súhlasu Zhotoviteľa vyhotovovať rozmnoženiny z rozmnoženiny Diela alebo jeho časti alebo vykonať na nich úpravu alebo preklad v zmysle Autorského zákona; Zhotoviteľ takisto berie na vedomie skutočnosť, že Objednávateľ je oprávnený aj bez súhlasu Zhotoviteľa vyhotovovať rozmnoženinu kódu Diela alebo prekladu jeho formy v zmysle ustanovenia Autorského zákona.

**11.2** V prípade, ak Zhotoviteľ zabezpečí Dielo, resp. jeho časť v rámci plnenia tejto Zmluvy od tretej osoby, Zhotoviteľ sa zaväzuje zabezpečiť od nositeľa práv k tomuto Dielu udelenie licencie v rovnakom rozsahu, v akom ju udeľuje Objednávateľovi v zmysle tohto článku Zmluvy.

**11.3** Zmluvné strany sa dohodli, že Objednávateľ je oprávnený použiť Dielo a jeho jednotlivé časti (vrátane použitia zdrojových kódov)odo dňa jeho prevzatia na základe odovzdávacieho protokolu.

**11.4** Zmluvné strany sa dohodli, že cena (odmena) za udelenie licencie, sublicencie a udelenie a zabezpečenie iných súhlasov podľa článku X písm. A) tejto Zmluvy je zahrnutá v cene za Dielo podľa článku VII tejto Zmluvy.

**11.5** Zhotoviteľ odovzdá Objednávateľovi i zdrojové kódy.

**11.6** Licenčné podmienky podľa tohto písm. A) sa primerane vzťahujú aj na grafickú podobu Mobilnej aplikácie (vrátane všetkých jej súčastí), ktorú Zhotoviteľ vytvorí a odovzdá Objednávateľovi podľa  tejto Zmluvy. Zhotoviteľ bezodplatne súhlasí, aby Objednávateľ použil vytvorené logo (ktoré bude prípadne neskôr spracované alebo inak zmenené) alebo jeho časť ako Objednávateľovu ochrannú známku a vykonal kroky smerujúce k registrácií takéhoto označenia.

1. **Licenčné podmienky k Podporným službám:**

**11.7** V prípade, ak Zhotoviteľ pri poskytovaní Podporných služieb podľa tejto Zmluvy, dodá Objednávateľovi dielo podľa Autorského zákona (ďalej len „**Autorské dielo**“), tak vo vzťahu k tomuto Autorskému dielu sa primerane použijú licenčné podmienky vzťahujúce sa k Dielu podľa písm. A) tohto článku Zmluvy s tým, že:

1. Objednávateľ je oprávnený použiť Autorské dielo a jeho jednotlivé časti (vrátane zdrojových kódov) odo dňa podpísania akceptačného protokolu Podporných služieb Zmluvy. Tým nie je dotknuté oprávnenie Objednávateľa na použitie Autorského diela na testovacie účely.
2. Cena (odmena) za udelenie licencie, sublicencie a udelenie a zabezpečenie iných súhlasov je zahrnutá v cene služby, pri poskytovaní ktorej bolo Objednávateľovi dodané Autorské dielo.
3. Zhotoviteľ odovzdá Objednávateľovi pri podpise akceptačného protokolu Podporných služieb podpory i aktualizované zdrojové kódy a ďalšiu dokumentáciu.

**Článok XII.**

**Doba trvania zmluvy, možnosti jej ukončenia**

**12.1** Zmluva sa uzatvára na dobu 48 mesiacov odo dňa jej účinnosti alebo do vyčerpania celkovej ceny podľa odseku 7.1 Zmluvy, podľa toho ktorá z uvedených skutočností nastane skôr.

**12.2** Túto Zmluvu možno kedykoľvek ukončiť písomnou dohodou Zmluvných strán, a to ku dňu uvedenému v tejto písomnej dohode.

**12.3** Túto Zmluvu možno ukončiť písomnou výpoveďou Objednávateľa aj bez uvedenia dôvodu. Výpovedná lehota je tri mesiace a začína plynúť prvým dňom mesiaca nasledujúcim po mesiaci, v ktorom bola písomná výpoveď doručená druhej Zmluvnej strane.

**12.4** Zmluvné strany tejto Zmluvy sú oprávnené písomne odstúpiť od tejto Zmluvy.

Objednávateľ je oprávnený písomne odstúpiť od Zmluvy v prípade:

1. podstatného porušenia Zmluvy Zhotoviteľom v zmysle ustanovenia odseku 13.1 tejto Zmluvy a ustanovenia § 345 ods. 2 zákona č. 513/1991 Zb. Obchodný zákonník,
2. Dielo nie je spôsobilé riadne slúžiť svojmu účelu a/alebo Dielo nie je v súlade s Ideovým zámerom a Funkčnou špecifikáciou a v súlade s výsledkami pracovných stretnutí Zmluvných strán podľa odseku 8.1. tejto Zmluvy a prípadnými pripomienkami a návrhmi na zmenu predloženými Objednávateľom,
3. Zhotoviteľ je v omeškaní viac ako 15 dní s poskytnutím Podporných služieb podľa tejto Zmluvy,
4. ak ešte nedošlo k plneniu zo Zmluvy a výsledky administratívnej kontroly vykonanej zo strany oprávneného orgánu neumožňujú financovanie plnenia tejto Zmluvy,
5. ak Objednávateľ obdrží správu z kontroly verejného obstarávania (výsledkom ktorého bolo uzatvorenie tejto Zmluvy), ktorou príslušný orgán neschválil predmetné verejné obstaranie.

Zhotoviteľ je oprávnený písomne odstúpiť od tejto Zmluvy v prípade:

1. podstatného porušenia tejto Zmluvy Objednávateľom v zmysle ustanovenia § 345 ods. 2 zákona č. 513/1991 Zb. Obchodný zákonník,
2. ak je Objednávateľ v omeškaní s úhradou faktúry za Dielo, resp. poskytnuté Podporné služby viac ako 30 dní po lehote splatnosti.

 Ktorákoľvek zo Zmluvných strán je oprávnená písomne odstúpiť od tejto Zmluvy aj v prípade, ak:

1. je na druhú zmluvnú stranu vyhlásený konkurz, alebo bola povolená reštrukturalizácia, alebo ak bolo vyhlásenie konkurzu odmietnuté pre nedostatok majetku,
2. ak je druhá zmluvná strana v likvidácií.

**12.5** V prípade odstúpenia od Zmluvy si Zmluvné strany nevracajú plnenia, ktoré si poskytli pred účinným odstúpením od Zmluvy. Účinky odstúpenia od Zmluvy nastanú dňom doručenia písomného oznámenia o odstúpení druhej zmluvnej strane. V prípade, ak dôjde k odstúpeniu od Zmluvy v čase odo dňa nadobudnutia účinnosti tejto Zmluvy do vystavenia faktúry na cenu Diela v zmysle tejto Zmluvy, je Zhotoviteľ oprávnený vyfakturovať Objednávateľovi cenu Objednávateľom akceptovanej časti Diela (resp. služby) v súlade s predloženou ponukou Zhotoviteľa.

**12.6** Zánikom tejto Zmluvy nie je dotknutá platnosť licenčných dojednaní podľa článku X tejto Zmluvy a trvanie licencií udelených podľa tejto Zmluvy, nárok zmluvnej strany na náhradu škody vzniknutej porušením Zmluvy druhou zmluvnou stranou a iné nároky zmluvnej strany vzniknuté v súvislosti s porušením tejto Zmluvy druhou zmluvnou stranou, nároky Objednávateľa vyplývajúce z poskytnutej záruky na Dielo a Služby aplikačnej podpory, ustanovenia Zmluvy vzťahujúce sa k riešeniu sporov medzi zmluvnými stranami a iné ustanovenia Zmluvy, ktoré podľa prejavenej vôle zmluvných strán alebo vzhľadom na svoju povahu majú trvať aj po ukončení Zmluvy.

**Článok XIII.**

**Osobitné ustanovenia a zmluvné pokuty**

**13.1** Podstatným porušením tejto Zmluvy sa rozumie:

* 1. počas plnenia Zmluvy Zhotoviteľ prestane spĺňať podmienky osobného postavenia alebo finančného a ekonomického postavenia alebo technickej, prípadne odbornej spôsobilosti v zmysle Zákona o verejnom obstarávaní č. 343/2015 Z. z.;
	2. Zhotoviteľ napriek písomnému upozorneniu Objednávateľa neplní riadne zmluvné povinnosti;
	3. porušenie v zmysle ustanovenia § 345 ods. 2 Obchodného zákonníka;
	4. porušenie príslušných všeobecne záväzných právnych predpisov vzťahujúcich sa na predmet tejto Zmluvy, ak pri takom porušení nemá Objednávateľ záujem na ďalšom plnení;
	5. opakované menej závažné porušenie povinností podľa tejto Zmluvy alebo povinností podľa všeobecne záväzných právnych predpisov, a to napriek predchádzajúcemu písomnému upozorneniu druhej Zmluvnej strany s uvedením, že v prípade akéhokoľvek ďalšieho porušenia oprávnená Zmluvná strana odstúpi od tejto Zmluvy;
	6. porušenie, ktoré je také výslovne označené v tejto Zmluve.

**13.2** Každá zo Zmluvných strán môže od Zmluvy odstúpiť v prípade, že druhá Zmluvná strana podstatne poruší zmluvnú povinnosť vyplývajúcu z tejto Zmluvy.

**13.3** Odstúpenie od tejto Zmluvy musí mať písomnú formu, musí byť doručené druhej Zmluvnej strane a musí v ňom byť uvedený konkrétny dôvod odstúpenia. Odstúpenie od Zmluvy je účinné jeho doručením druhej Zmluvnej strane. Odstúpenie od Zmluvy nemá vplyv na povinnosť Zmluvných strán nahradiť vzniknutú škodu.

**13.4** V prípade odstúpenia Objednávateľa od tejto Zmluvy z dôvodu podstatného porušenia Zhotoviteľom, má Objednávateľ nárok na jednorazovú zmluvnú pokutu vo výške 1.000,- EUR. Uplatnením tejto pokuty nie sú dotknuté ďalšie nároky na zmluvné pokuty alebo náhradu škody podľa tejto Zmluvy.

**13.5** V prípade predčasného ukončenia Zmluvy na základe odstúpenia alebo výpovede vzniká Zhotoviteľovi nárok na odmenu len za skutočne vykonané práce do okamihu ukončenia Zmluvy.

**13.6** Pre prípad nedodržania podmienok tejto Zmluvy dohodli zmluvné strany nasledovné zmluvné pokuty:

**a)** omeškanie Zhotoviteľa s dodaním predmetu tejto Zmluvy je stanovená pokuta vo výške 0,05 % z hodnoty dohodnutej ceny podľa odseku 7.1 za každý deň omeškania. Zaplatením zmluvnej pokuty nezaniká nárok Objednávateľa na prípadnú náhradu škody;

**b)** v prípade omeškania so zaplatením faktúry je Zhotoviteľ oprávnený Objednávateľovi fakturovať zmluvnú pokutu vo výške 0,05% z dlžnej sumy za každý deň omeškania, pokiaľ sa nedohodnú inak. Za deň úhrady sa považuje dátum odpisu príslušnej čiastky z účtu Objednávateľa;

**c)** v ostatných prípadoch uvedených v tejto Zmluvy.

**13.7** Uplatnením zmluvnej pokuty nie je dotknutý nárok na náhradu škody spôsobenej Objednávateľovi porušením zmluvných povinností Zhotoviteľa podľa tejto Zmluvy. Odstúpenie od tejto Zmluvy sa nedotýka práva Objednávateľa na zaplatenie zmluvných pokút.

**13.8** Zmluvné strany sa dohodli, že prípadná náhrada škody sa riadi režimom ustanovení § 373 a nasl. Obchodného zákonníka

**Článok XIV.**

**Dôvernosť informácií**

**14.1** Zmluvné strany sa dohodli, že všetky skutočnosti, informácie a údaje, o ktorých sa dozvedeli v súvislosti s touto Zmluvou, sú dôvernými informáciami (ďalej len "**Dôverné informácie**"), o ktorých sú Zmluvné strany povinné zachovávať mlčanlivosť, ak ďalej nie je dohodnuté inak.

**14.2** Záväzok zmluvných strán zachovávať mlčanlivosť podľa Zmluvy nie je časovo obmedzený a trvá i po zániku tejto Zmluvy.

**14.3** Zmluvné strany sa zaväzujú, že dôverné informácie bez predchádzajúceho písomného súhlasu druhej zmluvnej strany ďalej neposkytnú tretím osobám a ani neumožnia prístup tretích osôb k dôverným informáciám. Za tretie osoby sa nepovažujú členovia orgánov zmluvných strán, zamestnanci zmluvných strán, audítori alebo právni a iní poradcovia zmluvných strán, ktorí sú viazaní ohľadne im sprístupnených dôverných informácii povinnosťou mlčanlivosti na základe zmluvy alebo zákona.

**14.4** Za porušenie povinnosti zachovávať mlčanlivosť podľa tohto článku Zmluvy sa nepovažuje ich poskytnutie príslušným štátnym orgánom, pokiaľ to vyplýva zo všeobecne záväzného právneho predpisu, použitie potrebných informácií alebo dokumentov v prípadných súdnych, rozhodcovských, správnych a iných konaniach ohľadom práv a povinností vyplývajúcich z tejto Zmluvy, ako aj ich použitie, pokiaľ sa stali verejne známymi alebo zverejnenie tejto zmluvy v Centrálnom registri zmlúv vedenom Úradom vlády SR v súlade s príslušnými právnymi predpismi.

**14.5** Zmluvné strany sa zaväzujú dodržiavať príslušné právne predpisy v oblasti ochrany osobných údajov, najmä zákon č. 18/2018 Z. z. o ochrane osobných a o zmene a doplnení niektorých zákonov a zodpovedajúcim spôsobom sa zaväzujú zaviazať k ich dodržiavaniu aj svojich zamestnancov a tretie osoby podieľajúce sa na plnení tejto Zmluvy.

**14.6** Zhotoviteľ berie na vedomie, že uzatvára túto zmluvu s Objednávateľom ako príspevkovou organizáciou, ktorá v zmysle základných princípov zákona č. 211/2000 Z. z. o slobodnom prístupe k informáciám a o zmene niektorých zákonov (zákon o slobode informácií) v znení neskorších predpisov „čo nie je tajné, je verejné“ a „prevažujúci verejný záujem nad obchodnými a ekonomickými záujmami osôb“, na základe dobrovoľnosti nad rámec povinnosti uloženej zákonom o slobode informácií zverejňuje všetky informácie, ktoré sa získali za verejné financie alebo sa týkajú používania verejných financií alebo nakladania s majetkom Slovenskej inovačnej a energetickej agentúry a štátu za účelom zvyšovania transparentnosti verejnej správy pre občanov a kontroly verejných financií občanmi a na základe tejto skutočnosti výslovne súhlasí so zverejnením tejto zmluvy, resp. jej prípadných dodatkov, vrátane jej všetkých príloh, a to v plnom rozsahu (obsah, náležitosti, identifikácia zmluvných strán, obchodné tajomstvo, fakturačné údaje, a iné), na internetovej stránke Objednávateľa za účelom zvyšovania transparentnosti samosprávy pre občanov a kontroly verejných financií občanmi. Tento súhlas sa udeľuje bez akýchkoľvek výhrad a bez časového obmedzenia.

**Článok XV.
Spoločné a záverečné ustanovenia**

**15.1** V prípade rozporu medzi Zmluvou a jej prílohami majú prednosť ustanovenia Zmluvy. V prípade rozporu medzi jednotlivými prílohami má prednosť príloha s nižším poradovým číslom.

**15.2** Písomnosti podľa tejto Zmluvy je možné doručovať poštou, kuriérom, faxom alebo elektronickými prostriedkami. Elektronickými prostriedkami a faxom nie je možné zasielať faktúry, odstúpenie od tejto Zmluvy a výpoveď Zmluvy. Pokiaľ sú písomnosti doručované elektronickými prostriedkami alebo faxom, považujú sa tieto za doručené momentom potvrdenia o prijatí.

**15.3** Písomnosti doručované poštou sa považujú za doručené prevzatím alebo odmietnutím prevzatia zásielky, a ak ich zmluvná strana neprevezme na adrese uvedenej v záhlaví tejto Zmluvy alebo na korešpondenčnej adrese písomne oznámenej druhej zmluvnej strane, považujú sa písomnosti za doručené tretím dňom od uloženia zásielky na pošte. V prípade, ak zásielku nemožno na adrese podľa tohto bodu doručiť z dôvodu „Adresát neznámy“, považuje sa zásielka za doručenú dňom jej vrátenia odosielateľovi.

**15.4** Prílohy č. 1, 2, 3 a 4 sú neoddeliteľnou súčasťou tejto Zmluvy.

**15.5** Ostatné právne vzťahy neupravené touto Zmluvou sa riadia príslušnými ustanoveniami zákona č. 513/1991 Zb. Obchodný zákonník SR, Autorského zákona SR a ostatnými všeobecne záväznými právnymi predpismi platnými v Slovenskej republike.

**15.6** Akékoľvek zmeny alebo doplnky tejto Zmluvy je možné vykonať len po vzájomnej dohode Zmluvných strán vo forme písomných dodatkov podpísaných oprávnenými zástupcami oboch Zmluvných strán.

**15.7** Zmluvné strany sa dohodli, že prípadné spory vzniknuté v súvislosti s plnením tejto Zmluvy budú riešiť predovšetkým vzájomnou dohodou. V prípade, že nebude možné vzájomný spor vyriešiť dohodou, obrátia sa zmluvné strany na miestne a vecne príslušný súd Slovenskej republiky.

**15.8** Táto Zmluva je vyhotovená v štyroch rovnopisoch, z ktorých po podpise oprávnenými zástupcami oboch zmluvných strán obdrží tri vyhotovenia Objednávateľ a jedno Zhotoviteľ.

**15.9** Táto Zmluva nadobúda platnosť dňom jej podpísania oboma zmluvnými stranami a účinnosť dňom nasledujúcim po dni jej zverejnenia v Centrálnom registri zmlúv vedenom Úradom vlády SR Objednávateľom v súlade s ustanovením § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonov (zákon o slobode informácií) v spojení s ustanovením § 47a zákona č. 40/1964 Zb. Občiansky zákonník v platnom znení.

**15.10** Ak bude akékoľvek ustanovenie tejto Zmluvy vyhlásené za neplatné alebo nevymožiteľné, platnosť alebo vymožiteľnosť ostatných ustanovení Zmluvy zostane nedotknutá. V takomto prípade sa zmluvné strany dohodli, že uzatvoria dodatok k tejto Zmluve a tie ustanovenia, ktoré stratili platnosť, alebo sa stali nevymožiteľnými, nahradia ustanoveniami, ktorých formulácie a znenia budú čo najviac podobné pôvodnému zámeru s tým, aby bol zachovaný účel a cieľ tejto Zmluvy, pri rešpektovaní nových faktov, bez ujmy pre obidve zmluvné strany.

**15.11** Zmluvné strany prehlasujú, že si Zmluvu prečítali, jej obsahu porozumeli, že ju uzatvárajú slobodne, vážne, určite a na znak súhlasu s jej obsahom ju vlastnoručne podpisujú.

V Bratislave, dňa ....................... V      , dňa

**Za Objednávateľa: Za Zhotoviteľa:**

...................................................... ..............................................................

**Slovenská inovačná a energetická agentúra**

Ing. Alexandra Velická, PhD.

generálna riaditeľka

**Prílohy:**

Príloha rámcovej dohody č. 1 – Opis predmetu zákazky – dtto, čo Príloha č. 1 Výzvy

Príloha rámcovej dohody č. 2 - Podrobný položkový rozpočet – Návrh na plnenie kritéria

Príloha rámcovej dohody č. 3 – Odovzdávací protokol – vzor (predloží uchádzač)

Príloha rámcovej dohody č. 4 – Akceptačný protokol – vzor (predloží uchádzač)